**Ľudské práva očami učiteľov základných a stredných škôl (vývoj ukazovateľov za desať rokov)**

Autor: Mgr. Marcela Bieliková

*Mládež je prítomnosťou a budúcnosťou planéty. Veď generácia mladých ľudí do 30 rokov predstavuje viac ako polovicu celosvetovej populácie.“ (Martin Mesirky)*

Príspevok sumarizuje  najzaujímavejšie výsledky dlhodobého celoslovenského výskumu vzdelávania a dodržiavania ľudských práv z pohľadu učiteľov základných a stredných škôl. Analýza súčasného stavu výučby k ľudským právam, analýza jej kvality ako aj európskeho rozmeru v oblasti vzdelávania ľudských práv, zmapovanie miery aktivity učiteľov a škôl v oblasti, či analýza dodržiavania ľudských práv v školách prispieva k vytvoreniu celkového obrazu o vzdelávaní k ľudským právam v podmienkach regionálneho školstva, k napĺňaniu cieľov výchovy a vzdelávania, k špecifikácii problémov vo vzdelávaní v predmetnej oblasti ako aj pri dodržiavaní ľudských práv v školách. Na základe výskumných zistení, vývojových trendov skúmanej problematiky za roky 2004 až 2015 a poznatkov subjektov podieľajúcich sa na plnení Celoštátnej stratégie ochrany a podpory ľudských práv, je možné získané poznatky a problémy nielen definovať, ale navrhnúť aj spôsoby ich riešenia a zvyšovať tak úroveň výchovy a vzdelávania k ľudským právam na Slovensku.

**Výchova a vzdelávanie k ľudským právam**

Výber výskumnej vzorky pre realizáciu výskumu žiakov a učiteľov základných a stredných škôl zabezpečovala profesionálna agentúra pre zber dát – Agentúra sociálnych analýz, s. r. o. Výberový súbor učiteľov základných a stredných škôl bol vytvorený náhodným výberom pri rovnomernom zastúpení učiteľov oboch stupňov škôl. Výberovými kritériami boli: pohlavie, vek, najvyššie ukončené vzdelanie, pedagogické zameranie, odborná prax, typ školy, veľkosť sídelnej jednotky a kraj SR. Zber empirických dát bol realizovaný dotazníkovou metódou. Po optickej a logickej kontrole dotazníkov bolo štatisticky spracovaných 362 dotazníkov. Získané údaje boli spracované štatistickým programom SPSS.

**Spôsob výučby ľudských práv**

Všetky vplyvy prostredia, ktoré obohacujú detskú skúsenosť formujú jeho osobnosť. Patria k nim predovšetkým rodičia a škola, učitelia, vychovávatelia, trieda ako sociálna skupina, ďalej súrodenci, priatelia, spolužiaci a vôbec ľudia, s ktorými dieťa prichádza do styku, ale aj literatúra a umenie, rozhlas, televízia, noviny, internet atď. V čase mimo vyučovania, ako to uvádza Emília Kratochvílová *„...nadväzuje na výchovu v rodine a škole“*.[[1]](#footnote-1) Z tohto je zjavné, že najväčší vplyv na dieťa má jeho rodina a škola. Škola je miestom osvojovania si základných pojmov v oblasti ľudských práv, miestom formovania hodnôt a postojov mladých ľudí, ktoré sú predpokladom dodržiavania a uplatňovania ľudských práv v celej spoločnosti. Zaujímalo nás, akým spôsobom získavajú žiaci základných a stredných škôl prostredníctvom učiteľov a školy vzdelanie v oblasti ľudských práv.

### Spôsoby vzdelávania v oblasti ľudských práv v škole

Zo súboru 362 oslovených učiteľov venujúcich sa výučbe ľudských práv, 322 učiteľov (89,4 %) uviedlo, že žiaci získavajú vedomosti o ľudských právach **na vyučovacích hodinách**. Ďalším frekventovaným spôsobom je vzdelávanie prostredníctvom **besied organizovaných školou, informáciami z** **násteniek** a **školských novín**, ktoré deklarovala viac ako polovica respondentov. Približne tretina učiteľov poukázala na skutočnosť, že žiaci vedomosti získavajú **na prednáškach s odborníkmi** (26,9 %). **Súťaže** ako prostriedok osvojovania si poznatkov o ľudských právach uviedlo 21,7 % učiteľov a iný spôsob 15 učiteľov, t. j.4,2 %.

**Graf 1 Spôsoby vzdelávania v oblasti ľudských práv**

Poznámka: Súčet presahuje 100 % pre možnosti voľby viacerých odpovedí.

Rozdiely podľa typu školy (základná škola, stredná škola) dokumentujú, že v oboch typoch škôl prevláda vyučovanie ako forma získavania vedomostí z problematiky ľudských práv, aj keď skutočnosť ešte výraznejšie prezentovali učitelia základných škôl (ZŠ 91,7 %, SŠ 87,9 %). Výsledky výskumu tak potvrdili náš predpoklad, že starší žiaci – stredoškoláci získavajú poznatky o ľudských práv častejšie aj aktívnymi metódami výučby, ako sú prednášky, besedy a súťaže z predmetnej problematiky, len doplnené vyučovacím procesom, ako žiaci nižšieho stupňa vzdelania. A tak sú podľa názorov respondentov stredoškoláci výrazne častejšie vzdelávaní v oblasti ľudských práv prostredníctvom súťaží, prednášok odborníkov a besied na ľudskoprávne témy. Približne 60 % oslovených zo základnej aj zo strednej školy ako zdroj informácií uviedlo nástenky a školské časopisy .

**Porovnaním výsledkov za roky 2005, 2008, 2011, 2013 a 2015** sa zistilo, že výučba v oblasti ľudských práv za celé sledované obdobie zostáva najvýraznejším zdrojom informácií o ľudských právach v školách. Hoci sú žiaci základných a stredných škôl oboznamovaní s problematikou ľudských práv predovšetkým vo vyučovacom procese, do popredia sa stále viac dostávajú aj aktívne formy výučby – nástenky a školské časopisy, besedy na ľudskoprávne témy, ale aj zapojenie žiakov do rôznych súťaží z problematiky. A práve v uvedených formách zaznamenávame oproti predchádzajúcim zisteniam výraznejší vzostup.

V poslednom roku výskumu (rok 2015) oslovení učitelia základných a stredných škôl so zameraním na výučbu ľudských práv v najvyššej miere za celé sledované obdobie deklarovali vedomosti získané ako cez nástenky a školské časopisy, tak aj prostredníctvom besied, prednášok a súťaží. Je teda zrejmé, že učitelia vnímajú potrebu presadzovania aktívneho prístupu žiakov k vzdelaniu a v tomto zmysle pristupujú aj vo výučbe ľudských práv k aktívnejším formám vzdelávania. Z dlhodobého hľadiska tak vo výučbe ľudských práv zaznamenávame pozitívny trend v presadzovaní aktívnych, názorných foriem vzdelávania žiakov základných a stredných škôl v oblasti ľudských práv. Údaje popisuje tabuľka 1.

Tabuľka 1 Formy výučby ľudských práv v škole v – porovnanie údajov (v %)

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| vyučovanie | 98,3 | 81,0 | 86,1 | 91,7 | 89,4 |
| nástenky, školské noviny | 49,6 | 57,9 | 44,5 | 56,9 | 58,6 |
| besedy | 33,1 | 49,9 | 45,4 | 47,2 | 56,9 |
| prednášky | 25,6 | 28,8 | 26,5 | 26,9 | 33,6 |
| súťaže | 22,3 | 16,0 | 18,6 | 21,4 | 21,7 |
| iný spôsob | 12,4 | 2,3 | 3,2 | 2,2 | 4,2 |

Poznámka: Súčet presahuje 100 % pre možnosti voľby viacerých odpovedí.

### Odborné materiály využívané pri výučbe ľudských práv

Problematika ľudských práv nie je obsiahnutá v samostatnom vyučovacom predmete, ale tvorí neoddeliteľnú súčasť učebných osnov viacerých predmetov. Vo výskume nás zaujímalo, akou formou vzdelávajú učitelia základných a stredných škôl žiakov o ľudských právach.

Pri výučbe ľudských práv učitelia najčastejšie využívajú a to rovnako ako v predchádzajúcich zisťovaniach, **učebnicu predmetu doplnenú odbornými materiálmi**. Približne štvrtina však ťažisko kladie na **odborné materiály a príručky** a tie potom **dopĺňa učebnicou predmetu**. Aj to podporuje predchádzajúce tvrdenia o náraste aktívnych a názorných foriem výučby v regionálnom školstve a svedčí na jednej strane o kreativite súčasných učiteľov a ich snahe zefektívniť a spopularizovať učivo, na druhej strane o dostatku odborných materiálov venujúcich sa problematike ľudských práv. Nasleduje **výlučné využívanie odborných materiálov a pomôcok**, ktoré prezentovalo až 16,1 %, pričom tu zaznamenávame neustály nárast. Vyučovanie založené len na **učebnici predmetu** deklarovalo 8,2 % oslovených a 33 (9,3 %) učiteľov označilo **iný spôsob výučby**. Išlo najčastejšie o kombináciu viacerých prameňov, využívanie vlastných textov, dennej tlače a modelových situácií, najmä internetu.

**Graf 2 Odborné materiály využívané pri výučbe ľudských práv**

Na základe rozloženia odpovedí podľa typu školy pôsobnosti učiteľa je zrejmá prevaha výučby ľudských práv učebnicou predmetu doplnenou odbornými materiálmi a pomôckami v oboch typoch škôl (SŠ 40,9 %, ZŠ 47,3 %). Je zaujímavé, že výraznejšie sa prejavuje v základných školách, a to na rozdiel od výučby založenej výlučne na odborných materiáloch, príručkách a názorných pomôckach. Súvisí to pravdepodobne s celkovo vyššou odbornou aj psychickou vyspelosťou žiakov – stredoškolákov. Až každý štvrtý oslovený, bez rozdielu typu školy, pri výučbe ľudských práv využíva odborné materiály a príručky doplnené učebnicou predmetu. Približne každý desiaty pedagóg oboch typov škôl uvádzal iné formy vzdelávania ľudských práv, avšak bez konkretizácie.

### Možnosť prejavu názoru žiaka na hodine zameranej na výučbu ľudských práv

Popri analýze spôsobu výučby ľudských práv v základných a stredných školách sme vo výskume sledovali aj to, aký priestor dostávajú žiaci na vyjadrenie svojho názoru na informácie získané od učiteľa pri výučbe ľudských práv.

Z oslovených učiteľov takmer 90 % (87,5 %) pripustilo **možnosť prejavu** **názoru žiakov** na vyučovaní ľudských práv. Z nich 45,8 % potvrdilo, že žiaci majú **možnosť vyjadriť sa k informáciám** získaným od učiteľa a 41,7 % učiteľov vníma výučbu ľudských práv ako **formu diskusie** medzi učiteľom a žiakmi. Pozitívne zistenie je, že len 29 (8,1 %) oslovených poukázalo na to, že pri výklade učiva **nie je priestor na prejav názoru** žiakov, aj keď uvedené percento je výrazne vyššie ako pri predchádzajúcom zisťovaní (rok 2013: 4,4 %).

**Graf 3 Možnosť prejavu názoru žiaka na hodine zameranej na výučbu ľudských práv**

Na základe **porovnania dát** **za sledované obdobie** sa zistilo, že približne každý druhý oslovený učiteľ vo všetkých rokoch skúmania je toho názoru, že žiaci majú na vyučovaní ľudských práv dostatočný priestor na vlastný prejav. V súčasnosti zaznamenávame klesajúci trend, čo sa prejavilo v náraste presvedčenia, že popri výklade učiva nie je priestor na prejavy žiakov. Aj takýmto spôsobom sa učitelia regionálneho školstva snažia poukázať na neustále sa zvyšujúci objem poznatkov vo všetkých oblastiach vzdelávania, a tým aj znižovanie priestoru pre diskusiu, prípadne názory žiakov. Podrobné údaje dokumentuje tabuľka 2.

**Tabuľka 2 Možnosť prejavu názoru žiaka – porovnanie údajov (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| žiaci majú priestor vyjadriť názor | 49,6 | 48,9 | 49,0 | 53,3 | 45,8 |
| vyučovanie formou diskusie | 50,4 | 43,5 | 47,5 | 40,1 | 41,7 |
| na prejav názoru žiaka nie je priestor | 0,0 | 7,6 | 3,5 | 4,4 | 8,1 |

Rozdiely podľa typu školy, v ktorej pôsobia oslovení učitelia dokumentujú, že väčšina učiteľov základných aj stredných škôl je presvedčená, že žiaci majú možnosť na vyjadrenie svojho názoru na získané informácie, pričom výraznejšie túto skutočnosť prezentovali pedagógovia na nižšom stupni (ZŠ 47,3 %, SŠ 43,9 %). Približne 40 % skúmaných učiteľov deklarovalo výučbu formou diskusie. Je teda zrejmé, že výučba ľudských práv v základných aj stredných školách vytvára priestor pre názory žiakov a diskusiu na preberanú tému. Na absenciu uvedeného priestoru poukazoval každý desiaty stredoškolský učiteľ a 6,5 % zo základných škôl. Učitelia základných a stredných škôl tak celkovo pozitívne vnímajú možnosti žiakov pri prezentácii svojich názorov na vyučovaní.

### Priestor pre problematiku ľudských práv vo vzdelávaní

Hoci nadpolovičná väčšina oslovených učiteľov základných a stredných škôl je **spokojná so súčasným priestorom** pre ľudské práva v osnovách školy, až 44,2 % je presvedčených, že problematike by mal byť venovaný **väčší priestor** než je to v súčasnosti. Je teda zrejmé, že takmer každý druhý učiteľ vyučujúci predmety s témami ľudských práv vníma vymedzený priestor ako nedostatočný a privítal by možnosť zvýšenia hodinovej dotácie pre výučbu ľudských práv v školách. Len 15 učiteľov, t. j. 4,2 %, pričom uvedené percento oproti predchádzajúcim zisteniam mierne stúpa, prezentovalo názor, že problematike ľudských práv by sa malo v školách venovať **menej času** a zvýšiť tak priestor pre iné predmety. Súvisí to so stále narastajúcim objemom poznatkov vo všetkých oblastiach života.

**Graf 4 Priestor pre problematiku ľudských práv v školách**

V pedagogickej obci celkovo prevláda spokojnosť so súčasným rozsahom výučby ľudských práv v škole. Až 55 % skúmaných učiteľov základných a 48,2 % stredných škôl je presvedčených, že problematika ľudských práv by mala mať vo vzdelávacom programe rovnaké zastúpenie ako je to v súčasnosti, pričom výraznejšie sa spokojnosť prejavuje u učiteľov základných škôl. Necelá polovica oslovených však požaduje väčší časový priestor a len nepatrné percento sa zasadzuje za jeho zníženie. Ide najmä o stredoškolských pedagógov, zdôvodňujúc názory preťaženosťou žiakov, ako aj potrebou venovať čas iným predmetom a témam.

**Údaje za skúmané obdobie** **rokov 2005 až 2015** na jednej strane dokumentujú spokojnosť pedagógov s priestorom venovanom ľudským právam v rámci školského vzdelávania, na druhej strane približne rovnaké percento oslovených vyjadrovalo nespokojnosť a poukazovalo na potrebu zvýšenia priestoru pre výučbu ľudských práv. Nestále sa znižuje počet učiteľov, ktorí požadujú väčšiu časovú dotáciu pre výučbu ľudských práv, naopak stúpa percento tých, ktorí deklarujú, že problematike by sa mal venovať rovnaký priestor ako je už vyčlenený. Súčasne zaznamenávame neustále stúpajúci trend v požiadavkách na zníženie času pre výučbu predmetnej problematiky. Výsledky dokumentuje tabuľka 3.

**Tabuľka 3 Priestor pre problematiku ľudských práv – porovnanie údajov (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| je potrebný väčší priestor | *58,7* | 56,9 | 54,7 | 44,1 | 44,2 |
| rovnaký ako v súčasnosti | 40,5 | 42,1 | 43,7 | 52,1 | 51,7 |
| je potrebný menší priestor | 0,8 | 1,0 | 1,6 | 3,8 | 4,2 |

**Graf 5 Priestor pre problematiku ľudských práv – porovnanie údajov (v %)**

### Vplyv výučby ľudských práv na postoje žiakov

V názoroch učiteľov základných a stredných škôl sa zisťoval aj vplyv výučby ľudských práv na postoje žiakov. **Zmenu v postojoch** žiakov dôsledkom ich vzdelávania sa v oblasti ľudských práv spozorovalo 61,2 % oslovených učiteľov, pričom len 3,9 % (14 učiteľov) potvrdilo jednoznačný vplyv na žiakov. Zmenu v názoroch a postojoch žiakov vplyvom výučby k ľudským právam **skôr nespozorovalo**, **ako spozorovalo** 88 (24,4 %) pedagógov a uvedené percento je identické ako v roku 2013. Pozitívne je, že odpoveď „**určite nie**“ (nespozoroval som žiadnu zmenu v názoroch, postojoch žiakov) volili len 4 učitelia (1,1 %) a percento sa oproti minulému zisťovaniu ešte znížilo. Problém **nevedelo posúdiť** 48 učiteľov.

**Graf 6 Vplyv výučby ľudských práv na postoje žiakov**

Pozitívne vnímanie zmeny v postojoch a názoroch žiakov v dôsledku vzdelávania pociťujú rovnako učitelia základných aj stredných škôl, pričom výraznejšie na nižšom stupni vzdelávania. Hoci v odpovediach oslovených dominuje pozitívne vnímanie zmien, približne štvrtina poukazuje na nedostatočný vplyv vzdelávania v oblasti ľudských práv na žiakov (ZŠ 26,2 %, SŠ 25,2 %). Zarážajúce je, že každý siedmy stredoškolský pedagóg a každý desiaty učiteľ základnej školy nevedel k problému zaujať stanovisko.

Z komparačnej tabuľky **za skúmané obdobie (roky 2005-2015)** vyplýva pozitívny vplyv výučby predmetnej problematiky na zmenu názorov a postojov žiakov základných a stredných škôl a má stále stúpajúcu tendenciu (rok 2005: 76,0 %, 2008: 71,1 %, 2011: 67,0 %, 2013: 59,3 %, 2015: 61,3 %). Hoci neustále prevažuje v názoroch respondentov pozitívny vplyv vzdelávania v oblasti ľudských práv na žiakov, stále viac oslovených učiteľov pripúšťa, že výučba nemá dostatočný vplyv na ich postoje a názory. A tak sú učitelia v tomto smere mierne skeptickí a dokonca štvrtina oslovených v ostatných rokoch skúmania poukazuje na to, že skôr nespozorovala, alebo jednoznačne nespozorovala zmenu v postojoch a názoroch.

**Tabuľka 4 Vplyv výučby ľudských práv na postoje žiakov – porovnanie údajov (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| určite áno | 19,8 | 19,5 | 18,4 | 4,9 | 3,9 |
| skôr áno | 56,2 | 51,6 | 48,6 | 54,4 | 57,3 |
| skôr nie | 11,6 | 16,5 | 17,8 | 25,0 | 24,4 |
| určite nie | 0,0 | 1,8 | 1,0 | 1,9 | 1,1 |
| neviem | 12,4 | 10,5 | 14,3 | 13,7 | 13,3 |

## 

**Porušovanie ľudských práv v školskom prostredí**

Napriek tomu, že školské prostredie je považované za miesto rozvoja osobnosti dieťaťa a výchovy zameranej na posilňovanie úcty k ľudským právam a základným slobodám, je žiaľ, často aj miestom porušovania ľudských práv.

**Porušenie práv žiaka učiteľmi**

Okrem všeobecného zmapovania výskytu porušovania ľudských práv v školskom prostredí sme vo výskume sledovali aj porušenie práv žiaka učiteľmi. Pri analýze problému je však potrebné zohľadniť subjektívne vnímanie porušenia práv žiaka učiteľom, mieru uvedomenia si porušenia práv žiaka, ako aj mieru priznania skutočnosti. Zo súboru oslovených učiteľov základných a stredných škôl na otázku o porušení ľudských práv v škole kladne odpovedalo 6 (1,7 %) respondentov, 287 (79,3 %) skutočnosť poprelo a 69 (19,1 %) volilo odpoveď neviem. Iba 6 učiteľov tak priznalo, že **porušili práva žiaka** a takmer 80,0 % je presvedčených, že práva žiaka **nikdy neporušili.** Takmer každý piaty oslovený sa všakpriamej odpovede vyhola volil variant **„neviem“.** Porušenie práv žiaka uviedli 3 (1,8 %) učitelia **základných** **škôl** a 2 (1,0 %) zo **stredných škôl**, pritom však približne každý piaty oslovený učiteľ základnej aj strednej školy zaujal k otázke nerozhodný postoj a volil odpoveď neviem. Vynára sa otázka, či ide skutočne o nevedomosť, alebo o zakrytie skutočnosti.

**Graf 7 Porušenie práv žiaka učiteľmi**

Porušenie práv žiaka za **sledované obdobie rokov 2005 až 2015** na základe výpovedí učiteľovvykazuje pozitívny trend. Zatiaľ čo v roku 2005 priznal porušenie práv žiaka učiteľom približne každý desiaty oslovený učiteľ základných a stredných škôl, v rokoch 2008 a 2011 to bol každý dvadsiaty a v súčasnosti nedosahuje ani 2 %, pričom jeho hodnota neustále klesá. Svedčí to skutočne o zodpovednosti, uvedomelosti a napĺňaní pedagogického kódexu zo strany učiteľov? Alebo je príčinou strach pedagógov priznať pravdu, prípadne zmena vzťahu učiteľa a žiaka založená na demokratickom princípe a partnerstve? Problém by vyžadoval hlbšiu analýzu.

**Tabuľka 5 Porušenie práv žiaka učiteľmi – porovnanie údajov (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| áno, porušil | 10,7 | 5,5 | 5,0 | 1,9 | 1,7 |
| nie, neporušil | 53,7 | 60,2 | 64,0 | 78,4 | 79,2 |
| neviem | 35,5 | 34,3 | 30,9 | 19,7 | 19,1 |

### Porušenie práv učiteľa žiakmi

Súčasťou mapovania porušovania ľudských práv v školskom prostredí bolo okrem porušenia práv žiaka učiteľmi aj porušenie práv učiteľa žiakmi. **Porušenie práv učiteľa zo strany žiakov** pripustil každý desiaty oslovený a to 33 učiteľov, pričom len traja z nich problém aj konkretizovali. Jednalo sa o agresivitu zo strany žiaka, prípadne rodiča voči učiteľovi, posmešky a narážky. Až takmer 70 % oslovených učiteľov (243/67,5 %) **porušenie práv učiteľa odmietlo** a viac ako pätina sa k problému **nevedela alebo nechcela vyjadriť**. Percentuálne rozloženie odpovedí učiteľov zobrazuje graf 8.

**Graf 8 Porušenie práv učiteľa žiakmi**

Porušenie práv učiteľa žiakom výrazne častejšie pripustili oslovení zo základných škôl (ZŠ 25/14,9 %, SŠ 10/5,2 %) a súčasne aj vo vyššom percente volili odpoveď neviem.

Zaujímavá skutočnosť sa potvrdila aj pri sledovaní porušovania práv učiteľa žiakmi za celé skúmané **obdobie** **rokov 2005, 2008, 2011, 2013 a 2015.** Tak ako klesá porušenie práv žiaka učiteľom, tak klesá aj percento tých, ktorí sú presvedčení, že žiaci porušili ich práva. A tak aj v tomto prípade zaznamenávane pozitívny trend vo vzťahu učiteľ, žiak.

**Tabuľka 6 Porušenie práv učiteľa žiakmi – porovnanie údajov (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| áno | 23,1 | 21,7 | 19,3 | 13,2 | 10,0 |
| nie | 52,9 | 48,9 | 53,2 | 66,1 | 67,5 |
| neviem | 23,1 | 29,5 | 27,5 | 20,7 | 22,5 |

### 

### Typy porušenia ľudských práv v školskom prostredí

Okrem sledovania porušovania práv učiteľa žiakmi a práv žiaka učiteľmi, sme vo výskume všeobecne zisťovali, s akými typmi porušenia ľudských práv sa učitelia základných a stredných škôl v škole stretli. Od respondentov, učiteľov vyučujúcich problematiku ľudských práv v základných a stredných školách sme získali 204 odpovedí. Štvrtina oslovených sa s **porušením ľudských práv v škole nestretla** a 3,5 % **nevedela k problému zaujať stanovisko**. Približne každý druhý respondent však na otázku **neodpovedal**. Najvyššie percento oslovených poukázalo na prejavy šikanovania a to takmer 40 % (38,8 %), 20,0 % na diskrimináciu v prostredí školy, 8,8 % na porušenie práva na slobodu prejavu a 7,6 % učiteľov priznalo násilie, bitky a fyzické tresty. Pod hranicou 5 % sa vo výpovediach skúmaných pedagógov objavilo psychické týranie a tresty, porušenie práva učiteľa zo strany žiakov, nespravodlivé ohodnotenie a iné nešpecifikované typy porušenia ľudských práv.

**Graf 9 Typy porušenia ľudských práv**

Poznámka: Súčet presahuje 100 % pre možnosti voľby viacerých odpovedí.

Rozdiely v odpovediach učiteľov základných a stredných škôl potvrdili, že zatiaľ čo v stredných školách sa s porušením ľudských práv nestretlo až viac ako 40 % (42,9 %) učiteľov a 2,2 % nevedelo k problému zaujať stanovisko, v základných školách je situácia výrazne horšia. Tu len 13,2 % oslovených učiteľov pripustilo, že sa s porušením práv v škole nestretlo a 4,3 % volilo odpoveď neviem. Ak analyzujeme konkrétne druhy porušenia zistíme, že hoci v oboch prostrediach dominuje šikanovanie, vo vyššej miere sa objavuje v odpovediach učiteľov základných škôl, aj keď rozdiel je len nepatrný. Je teda zrejmé, že šikanovanie je výrazne rozšírené v oboch typoch škôl, bez rozdielu veku žiakov. Nasleduje diskriminácia, avšak omnoho rozšírenejšia na nižšom stupni vzdelania (ZŠ 29,3 %, SŠ 9,1 %). Možno konštatovať, že vo všetkých typoch porušenia práv dominujú podľa výpovedí oslovených žiaci základných škôl. A tak porušenie práva na slobodu prejavu prezentovalo 13,0 % učiteľov základných škôl a 3,9 % stredoškolských pedagógov, bitky a násilie 12,0 % učiteľov zo základných škôl a 2,6 % zo stredných škôl a psychické trestanie uviedlo 6,5 % učiteľov nižšieho stupňa vzdelania a len 2,6 % vyššieho.

**Porovnaním výsledkov za sledované roky (rok 2005, 2008, 2011, 2013 a 2015)** sa zistila najlepšia situácia v roku 2008, kedy až 85 % oslovených učiteľov základných škôl sa vyjadrilo, že k porušovaniu ľudských práv u nich v škole nedochádza. Možno konštatovať, že neustále stúpa porušovanie ľudských práv v školách a klesá tak percento učiteľov presvedčených, že k ich porušovaniu nedochádza (rok 2008: 85,0 %, 2011: 57,5 %, 2013: 36,1 %, 2015: 26,5 %). Na základe analýzy konkrétnych porušení ľudských práv v školskom prostredí za sledované obdobie vidíme v súčasnosti výrazný nárast diskriminačných prejavov zo strany žiakov. Až každý piaty oslovený pedagóg sa vyjadril, že u nich v škole sa objavuje diskriminácia. Výsledky výskumu názorov učiteľov základných a stredných škôl dokumentujú aj neustály nárast popierania možnosti prejaviť svoj názor, ako aj fyzického a psychického násilia v škole. Pozitívna situácia je len pri porušení práv inej osoby, napríklad učiteľa, kde dochádza za sledované obdobie k výraznému poklesu, aj keď v súčasnosti je mierny nárast a pri šikanovaní, kde je viditeľný od roku 2011 neustály pokles. Nastoľuje sa otázka či nedochádza k zvýšeniu agresivity žiakov a to na úkor dlhodobého a opakovaného šikanovania. Podrobné skúmanie problematiky šikanovania a násilia v základných a stredných škôl z pohľadu učiteľov, koordinátorov prevencie a riaditeľov škôl bude predmetom iného prieskumu.

**Tabuľka 7 Typy porušenia ľudských práv podľa typu strednej školy (v %)**

|  |  |  |  |  |
| --- | --- | --- | --- | --- |
|  | 2008 | 2011 | 2013 | 2015 |
| diskriminácia | 15,4 | 15,3 | 14,7 | 20,0 |
| nemožno prejaviť svoj názor | 9,0 | 3,2 | 5,6 | 8,8 |
| fyzické tresty | 7,7 | 0 | 2,0 | 7,6 |
| psychické tresty | 5,1 | 0 | 0,4 | 4,7 |
| nespravodlivé ohodnotenie | 10,3 | 1,9 | 2,4 | 1,2 |
| porušenie práva inej osoby, napr. učiteľa | 19,2 | 12,1 | 4,0 | 4,7 |
| šikanovanie | 21,8 | 61,8 | 43,7 | 38,8 |
| záškoláctvo | 1,3 | 0,6 | 1,6 | 0 |
| iné | 6,4 | 2,5 | 1,2 | 4,1 |
| neviem | 1,3 | 2,4 | 4,0 | 3,5 |
| nestretol som sa | 85,0 | 57,5 | 36,1 | 26,5 |

Poznámka: Súčet presahuje 100 % pre možnosti voľby viacerých odpovedí.

### 

### Spôsoby riešenia porušenia ľudských práv

Do analýzy spôsobov riešenia porušenia ľudských práv v škole bolo zahrnutých 691 odpovedí učiteľov základných a stredných. Najviac oslovených učiteľov (52,2 %) riešilo problém porušenia ľudských práv v škole s **vedením školy** a takmer 40 % vyhľadalo pomoc **rodičov žiaka.** Približne rovnaké percento oslovených sa však spoľahlovýlučne na seba a problém **riešilo samostatne**. Na **psychológa** sa obrátil každý štvrtý. Vzájomná spolupráca učiteľov medzi sebou je pomerne nízka. Len necelých 15 % pri riešení porušenia ľudských práv v škole spolupracovalo **s inými učiteľmi školy**. Práve táto spolupráca predstavuje najmenej frekventovaný spôsob riešenia problému. Pozitívny je fakt, že len dvaja z oslovených priznali, že porušenie ľudských práv v škole neriešili a nechali to tak.

**Graf 10 Spôsoby riešenia porušenia ľudských práv**



Poznámka: Súčet presahuje 100 % pre možnosti voľby viacerých odpovedí.

Riešenie porušenia ľudských práv podľa typu školy (základná a stredná škola), v ktorej oslovení učitelia pôsobia ukázali, že hoci v oboch typoch škôl prevláda spolupráca učiteľa s vedením školy pri riešení problému, častejšie sa objavuje na nižšom stupni (ZŠ 55,7 %, SŠ 49,7 %). Učitelia základných škôl sa súčasne viac snažia vzniknutý problém riešiť vlastnými silami, prípadne sa obrátiť o pomoc na rodičov. Naopak, riešenie porušenia ľudských práv s psychológom uviedli vo vyššom percente stredoškolskí pedagógovia, podobne ako spoluprácu s iným učiteľom školy. Je zaujímavé, že dvaja z oslovených učiteľov strednej školy priznali, že problém neriešili a nechali to tak, v základných školách sa situácia neobjavila.

**Porovnanie výsledkov za roky 2005, 2008, 2011, 2013 a 2015** ukázalo, že hoci poradie preferencie jednotlivých spôsobov riešenia problému porušenia ľudských práv v školskom prostredí zostalo nezmenené, prejavili sa určité rozdiely. Učitelia sa stále menej snažia problém riešiť samostatne a čoraz viac spolupracujú s vedením školy, rodičmi i psychológmi. Je teda zrejmé, že pedagógovia si uvedomujú závažnosť situácie, a preto pri riešení porušenia ľudských práv úzko spolupracujú s ostatnými činiteľmi. Ako dokumentujú výsledky, vzrastá percento tých, ktorí vyhľadávajú pomoc vo vedení školy, u rodičov, psychológov či iných pedagógov školy a klesá percento tých, ktorí sa snažia problém vyriešiť sami, aj keď v súčasnom výskume zaznamenávame oproti roku 2013 mierny nárast.

**Tabuľka 8 Spôsoby riešenia porušenia ľudských práv – porovnanie údajov (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| snažím sa problém riešiť sám | 46,3 | 45,7 | 39,2 | 35,4 | 37,8 |
| obrátim sa na vedenie školy | 39,7 | 42,7 | 52,2 | 47,6 | 52,2 |
| obrátim sa na iného učiteľa | 8,3 | 15,1 | 9,2 | 11,9 | 13,6 |
| obrátim sa na rodičov | 37,2 | 32,9 | 34,2 | 30,7 | 39,7 |
| obrátim sa na psychológa | 19,8 | 19,3 | 23,4 | 18,0 | 24,2 |
| iným spôsobom | 9,9 | 2,8 | 1,3 | 1,4 | 2,2 |
| žiadnym spôsobom | 0,0 | 0,5 | 0 | 0,3 | 0,6 |
| s porušením ĽP som sa nestretol | 26,4 | 16,8 | 15,2 | 23,0 | 21,7 |

### 

### Miera participácie žiakov na riešení porušenia ľudských práv

V názoroch oslovených učiteľov základných a stredných škôl prevláda presvedčenie, že žiaci na porušovanie ľudských práv **poukazujú.** Z nich 15,3 % deklarovalo **jednoznačné poukazovanie** na porušenie ľudských práv zo strany žiakov a 32,2 % uviedlo, že žiaci na porušovanie práv **skôr poukazujú, ako by ho tajili.** Na druhej strane až každý štvrtý oslovený pedagóg je toho názoru, že porušenie práv v škole žiaci **skôr taja ako by naň poukazovali** a 2,8 % dokonca pripustilo **jednoznačné zatajovanie a skrývanie problému**. Až štvrtina skúmaných učiteľov sa k problému **nevedelo vyjadriť**. Ide pravdepodobne o súbor učiteľov, ktorí uviedli, že k porušeniu ľudských práv u nich v škole nedochádza.

**Graf 11 Participácia žiakov na riešení porušenia ľudských práv**

Na porušovanie ľudských práv poukazujú (poukazujú a skôr poukazujú ako taja) viac žiaci základných škôl, pričom len necelá pätina učiteľov základných aj stredných škôl deklarovala jednoznačné upozornenie žiakov na porušovanie ľudských práv v škole . Uvedená skutočnosť je opäť výraznejšia v prostredí základných škôl. Naopak, sú to stredoškoláci, ktorí častejšie porušenie ľudských práv skôr zatajujú, pričom jednoznačné zakrývanie skutku je rozšírenejšie na nižšom stupni, teda v základných školách (ZŠ 4,3 %, SŠ 1,6 %).

Tabuľka 9 poukazuje na vývojové trendy skúmanej problematiky participácie žiakov pri objasňovaní porušovania ľudských práv v prostredí školy.

**Tabuľka 9 Miera participácie žiakov na riešení porušenia práv – porovnanie údajov (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2,14** | **2011** | **2013** | **2015** |
| poukazujú | 23,1 | 19,6 | 21,0 | 19,0 | 15,3 |
| skôr poukazujú ako taja | 31,4 | 37,2 | 34,9 | 34,7 | 32,2 |
| skôr taja ako poukazujú | 18,2 | 18,6 | 23,2 | 17,9 | 25,1 |
| taja | 1,7 | 3,3 | 1,6 | 3,6 | 2,8 |
| neviem posúdiť | 24,0 | 21,4 | 19,4 | 24,8 | 24,6 |

Ako vyplýva z porovnávacej tabuľky za **roky 2005, 2008, 2011, 2013 a 2015** poukazovanie na porušenie ľudských práv v školskom prostredí zaznamenáva do roku 2011 pozitívny trend. V nasledujúcich rokoch skúmania je však zreteľná zhoršujúca sa situácia. O poukazovaní žiakov na prejavy porušenia ľudských práv v škole je presvedčených stále menej skúmaných učiteľov a výraznejšie vzrastá percento tých, ktorí deklarujú, že žiaci problém skôr zakrývajú a taja. Z názorov oslovených pedagógov tak vyplýva, že žiaci základných a stredných škôl z ľahostajnosti, či zo strachu sa stále viac snažia porušenie ľudských práv v škole nevidieť, skryť či zatajiť. A hoci v názoroch oslovených za celé obdobie skúmania prevláda presvedčenie o poukazovaní na porušenia ľudských práv v škole, neustále rastú snahy žiakov skutočnosť zatajiť.

*Školské prostredie je ideálnym prostredím pre formovanie detí a mládeže k ochrane a rešpektovaniu ľudských práv. Učiteľ má možnosť pomáhať pri ich aplikácii v prostredí školy, pomáhať predchádzať všetkým formám diskriminácie, rasizmu, xenofóbie, zlepšovať vzťahy medzi ľuďmi, presadzovať prvky multikulturalizmu a tolerancie. Získané informácie z oblasti ľudských práv je možné využiť pri tvorbe školských vzdelávacích programov a učebných osnov jednotlivých vyučovacích predmetov, ako aj pri koncipovaní školských stratégií a pri oboznamovaní verejnosti.*

*V súvislosti s výskumnými zisteniami navrhujeme:*

* *Prehlbovať výučbu ľudských práv a práv dieťaťa implementáciou do školských vzdelávacích programov a učebných osnov.*
* *Posilňovať inovatívne a aktívne formy a metódy výučby ľudských práv v základných aj stredných školách.*
* *Podporovať participáciu školy v aktivitách zameraných na ľudské práva, osobitne v Olympiáde ľudských práv a motivovať pedagógov pri príprave a zapájaní žiakov.*
* *Formovať vedomosti, životné zručnosti a postoje v oblasti ľudských práv v celoeurópskom rozmere.*
* *Rozvíjať pedagogické spôsobilosti, cieľavedomé činnosti orientované na riešenie ľudskoprávnych problémov a dosahovať tak efektívnejšie ciele.*
* *Podporovať rozširovanie právneho vedomie nielen žiakov, ale aj učiteľov v oblasti občianskeho, rodinného a pracovného práva.*

1. Kratochvílová, E.: Výchova mimo vyučovania – v Koncepcii rozvoja výchovy a vzdelávania SR. Vychovávateľ, máj/2001, s. 2-6. [↑](#footnote-ref-1)